ระงับการออก COE ให้กับชาวต่างชาติจากประเทศปากีสถานบังกลาเทศ เนปาล ที่จะเข้าไทย
นายธานี แสงรัตน์ อธิบดีกรมสารนิเทศและโฆษกกระทรวงการต่างประเทศ เปิดเผยว่า ศูนย์ปฏิบัติการศูนย์บริหารสถานการณ์โควิด-19 (ศปก.ศบค.) ได้มีการหารือเกี่ยวกับการพบเชื้อโควิดกลายพันธุ์ ที่พบครั้งแรกที่ประเทศอินเดีย ในผู้เดินทางจากประเทศปากีสถาน ที่ประชุมฯ จึงขอให้กระทรวงการต่างประเทศ พิจารณาระงับการออกหนังสือรับรองการเดินทางเข้าประเทศไทย หรือ COE ให้แก่ชาวต่างชาติจากประเทศที่พบเชื้อโควิดกลายพันธุ์สายพันธุ์อินเดียจำนวนมาก ซึ่งกระทรวงการต่างประเทศ จะระงับการออก COE ให้แก่ชาวต่างชาติจากประเทศปากีสถาน บังกลาเทศและเนปาล  ตั้งแต่วันนี้ (10 พ.ค. 64) เป็นต้นไป เพิ่มเติมจากอินเดียที่มีประกาศก่อนหน้านี้ นอกจากนี้ ชาวต่างชาติที่เดินทางออกจาก 4 ประเทศข้างต้นและเปลี่ยนเครื่อง (Transit) ในประเทศอื่น หรือไปท่องเที่ยวหรือผ่านทางไปยัง 4 ประเทศข้างต้น จะไม่ได้รับอนุญาตให้เข้าประเทศไทยเช่นกันสำหรับมาตรการนี้ ถือเป็นมาตรการชั่วคราวในช่วงที่ต้องระวังเชื้อกลายพันธุ์นี้เข้าสู่และแพร่ระบาดในประเทศไทย เป็นมาตรการสำหรับชาวต่างชาติทุกสัญชาติจาก 4  ประเทศดังกล่าวโดยไม่ได้ห้ามคนไทยแต่อย่างใด ซึ่งคนไทย รวมถึงนักการทูตต่างชาติ ที่มีจุดประสงค์เพื่อปฏิบัติงานและครอบครัว ตลอดจนผู้ที่มีถิ่นพำนักถาวรในประเทศไทย สามารถเดินทางเข้าประเทศไทยได้ แต่จะต้องปฏิบัติตามมาตรการสาธารณสุขอย่างเคร่งครัดโดยเข้ารับการกักตัวเป็นเวลา 14 วัน